Diari Oficial de la Generalitat Valenciana


Sumari del DOGV 8696, del 12-12-2019 (2019/11668)

RESOLUCIÓ de 9 de desembre de 2019, de la Conselleria d'Educació, Cultura i Esport, per la qual es modifica el concert educatiu des del curs 2019-20 del cicle formatiu de grau mitjà de Jardineria i Floristeria del centre privat Izquierdo-Sorolla, de Castelló de la Plana, amb codi 35377467.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8696

Data del DOGV
:   12-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11277


Data del document
:   09-12-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 9 de desembre de 2019, de la Conselleria d'Educació, Cultura i Esport, per la qual es modifica el concert educatiu des del curs 2019-20 del cicle formatiu de grau mitjà de Jardineria i Floristeria del centre privat Izquierdo-Sorolla, de Castelló de la Plana, amb codi 52248779. [2019/11496]  
La Resolució de 19 de maig de 2017, de la Conselleria d'Educació, Investigació, Cultura i Esport, resol la renovació del concert educatiu d'1 unitat en cada curs del cicle formatiu de grau mitjà de Jardineria i Floristeria del centre privat Izquierdo-Sorolla, de Castelló de la Plana, amb codi 07645494.  
Aquestes unitats s'han de constituir, inclòs el període extraordinari de presentació de sol·licituds de matrícula, amb una ràtio mínima d'alumnat per unitat escolar de 17 alumnes, per a la primera unitat de cada curs i cicle en aplicació de l'article 44.1.a de l'annex del Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació.  
Les unitats que no arriben al nombre mínim d'alumnat previst en l'article 44.3 no es consideraran concertades. Això suposarà la modificació del concert que tenien subscrit l'any de la renovació general i fins a la següent renovació general.  
Així mateix, el titular del centre s'obliga a tindre en funcionament el nombre total d'unitats escolars corresponent al nivell o nivells d'ensenyament objecte del concert en virtut de l'article 16 del Reial decret 2377/1985, de 18 de desembre, pel qual s'aprova el Reglament de normes bàsiques sobre concerts educatius.  
El centre està obligat a transmetre a través d'ITACA les dades que s'estableixen en l'annex II del Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris, i concretament, les dades referides a la informació necessària per a l'exercici de les funcions de planificació, supervisió i avaluació com és la relació nominal de l'alumnat matriculat per unitats.  
  
Per mitjà d'ITACA es comprova que el centre no té alumnat matriculat en el primer curs del cicle de Jardineria i Floristeria, així com que té matriculats 14 alumnes en segon curs en data de 8 d'octubre, sent que el curs escolar 2019-20 va començar el 9 de setembre.  
  
En la relació de 23 de setembre de cicles formatius amb places vacants publicada en la web d'aquesta conselleria, es comprova que el centre disposa de 28 vacants sense cobrir en el primer curs.  
Per tant, el centre està incomplint l'obligació de tindre en funcionament la unitat concertada de primer curs i de tindre una matrícula mínima de 17 alumnes en segon curs. Per això, és procedent modificar el concert amb la finalitat d'ajustar la seua situació a la realitat en aquest cicle formatiu.  
La decisió ha de ponderar, d'una banda, l'incompliment de la norma que regula els concerts educatius i, d'altra banda, els interessos socials implicats, com són les necessitats urgents d'escolarització d'un alumnat que ja ha iniciat en règim de concert una etapa de caràcter obligatori i gratuït, contemplats en l'art. 19 de l'annex del Decret 6/2017.  
  
En conseqüència, la Direcció General de Centres Docents inicia el procediment amb expedient núm. 2019/461 de modificació del concert educatiu per a adequar les unitats concertades a la realitat del cicle formatiu.  
Amb data 11 d'octubre de 2019, es practica la notificació de l'acte administratiu a l'interessat, donant el preceptiu tràmit d'audiència, sense que hi haja constància que s'hagen realitzat al·legacions i presentat els documents i justificacions que desvirtuen els fets manifestats.  
  
Pel que s'ha exposat anteriorment, vista la proposta del director general de Centres Docents, i en exercici de les atribucions conferides per l'article 28 de la Llei 5/1983, de 30 de desembre, del Consell, i del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
Únic. Modificar el concert educatiu, amb efectes des de l'inici del curs 2019-20, del cicle formatiu de grau mitjà de Jardineria i Floristeria del centre privat Izquierdo-Sorolla, de Castelló de la Plana, amb codi 76719997, en els termes següents:  
- Se suprimeix el concert en primer curs.  
- Es modifica el concert en el segon curs, en el sentit de canviar el caràcter de la unitat concertada de definitiu a provisional, això és, de duració improrrogable d'un curs escolar.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el conseller amb competències en matèria educativa en el termini d'un mes a comptar des de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació en el Diari Oficial de la Generalitat Valenciana.  
  
València, 9 de desembre de 2019.- El conseller d'Educació, Cultura i Esport: Vicent Marzà i Ibáñez.